 Seliku-IPID elobulawe yiphoyisa eMphithi - Isolezwe IOL.co.zaSeliku-IPID elobulawe yiphoyisa eMphithiJuly 12 2012 at 01:14pm Comment on this storyNONTUTHUKO NGUBANE Ebika eseMgungundlovu UMNDENI womfana odutshulwe yiphoyisa washona ufuna lijeze ngesenzo salo sobulwane ngoba ukholwa wukuthi ubengenacala. UMlindeli Ngcobo 15 waseTailors eGobongweni ushonele esibhedlela e-Edendale ngoMgqibelo emuva kokudutshulwa yiphoyisa lesifazane okuthiwa belisola ukuthi ufuna ukuduna imoto yalo. Ngesikhathi edutshulwa uMlindeli ubehamba ngemoto yakubo okuthiwa ubejwayele ukuyishayela. Lesi sigameko senzeke ngasesi-koleni eMzamweni ngakwaVulisaka eduze komuzi wakwaNgcobo. Uyise walo mfana uMnuz Abel Ngcobo obezwakala ukuthi ukhathazekile uthe ingane yakhe ibiziyela ekhaya nezingane zakubo, ibingaduni moto yamuntu. Iphoyisa silifuna liboshiwe, ungayibulala kanjani ingane ingenzanga lutho? Ingane eneminyaka engu-15 kuphela nje, kusho uNgcobo. Elanda uthe naye ufike sekuvele konakele, umfana esephuthunyiswe esibhedlela ngumfowabo ngoba iphoyisa lalile ukuba kuyiwe esibhedlela. Ubengafuni ingane iyiswe esibhedlela, ubefuna ifele khona lapho. Umfowabo uze wamthatha ngenkani uMlindeli, kusho yena. UMlindeli kuthiwa ubesuka KwaMpumuza ebheke ekhaya nezingane zakubo eziyisithupha emotweni kubalwa nengane encane ebigoniwe. Ozibonele uthe bekukhona iloli ebelihamba ngaphambi kwalezi zimoto kulandele iphoyisa bese kuba yimoto ebishayelwa nguMlindeli ngemuva. Imoto yalo mfana ithinte eyephoyisa kancane, kwasuka uthuli. Iphoyisa liphume emotweni, noMlindeli waphuma ukuze baxoxe. Ngokusho kodadewabo kaMlindeli abebehlezi emotweni ngaleso sikhathi, umufi ucele ukuba baye amaphoyiseni ukuyovula icala kodwa lanqaba iphoyisa. Ngesikhathi esebuyela emotweni uMlindeli kuthiwa iphoyisa likho-khe isibhamu lamdubula ekhanda. Abomndeni wakhe bathi ubengajwayele ukunikwa imoto nakuba ubekwazi ukushayela. Amaphoyisa ngeSonto abike ukuthi leli phoyisa livule icala lokuzama ukudunwa kwemoto yalo, kwabe sekuvulwa nelokuzama ukubulala nelishintshe laba elokubulala emuva kokushona kukaMlindeli. Lolu daba seludluliselwe kwabe Indipendent Police Investigative Directorate IPID ephenya amacala abhekene namaphoyisa. UMoses Dlamini okhulumela i-IPID uthunyelwe imibuzo nge-email, okuze kwashaya isikhathi sokushicilela engakayiphenduli. Comment GuidelinesIOL Isolezwe Seliku-IPID elobulawe yiphoyisa eMphithi We like to make your life easier 